CELEX: E2020J0010
Language: et
Date: 2021-06-18 00:00:00
Title: Kohtuotsus, 18. juuni 2021, kohtuasjas E-10/20 ADCADA Immobilien AG PCC in Konkurs vs. finantsturuamet (Finanzmarktaufsicht) (Määrus (EL) 2017/1129 – Investorite kaitse – Mõiste „väärtpaberite avalik pakkumine“ – Teabe avalikustamine – Prospekti avaldamise kohustus – Erandid) 2021/C 417/04

14.10.2021   
            
            
               ET
            
            
               Euroopa Liidu Teataja
            
            
               C 417/23
            
         
      KOHTUOTSUS,
      18. juuni 2021,
      kohtuasjas E-10/20
      ADCADA Immobilien AG PCC in Konkurs vs. finantsturuamet (Finanzmarktaufsicht)
      
         
            (Määrus (EL) 2017/1129 – Investorite kaitse – Mõiste „väärtpaberite avalik pakkumine“ – Teabe avalikustamine – Prospekti avaldamise kohustus – Erandid)
         
      
      (2021/C 417/04)
      Kohtuasjas E-10/20, ADCADA Immobilien AG PCC in Konkurs vs. finantsturuamet (Finanzmarktaufsicht) on finantsjärelevalveasutuse apellatsiooninõukogu (Beschwerdekommission der Finanzmarktaufsicht) esitanud kohtule EFTA riikide vahel järelevalveameti ja kohtu asutamise kohta sõlmitud lepingu artikli 34 alusel TAOTLUSE, mis käsitleb Euroopa Parlamendi ja nõukogu 14. juuni 2017. aasta määruse (EL) 2017/1129 (mis käsitleb väärtpaberite avalikul pakkumisel või reguleeritud turul kauplemisele võtmisel avaldatavat prospekti ning millega tunnistatakse kehtetuks direktiiv 2003/71/EÜ) ning eriti selle artikli 1 lõike 4 punkti b ja artikli 2 punkti b tõlgendamist. Kohus koosseisus esimees Páll Hreinsson (ettekandev kohtunik) ning kohtunikud Per Christiansen ja Bernd Hammermann tegi 18. juunil 2021 otsuse, mille resolutiivosa on järgmine:
      
                  1.
               
               
                  Seda, kas pakkumistingimuste ja pakutavate väärtpaberite kohta on esitatud piisavalt teavet, et investor saaks otsustada nende väärtpaberite ostmise või märkimise üle kooskõlas Euroopa Parlamendi ja nõukogu 14. juuni 2017. aasta määruse (EL) 2017/1129 (mis käsitleb väärtpaberite avalikul pakkumisel või reguleeritud turul kauplemisele võtmisel avaldatavat prospekti) artikli 2 punktiga d, tuleb hinnata igal üksikjuhul eraldi.
                  Sellistel asjaoludel nagu põhikohtuasjas ja mida eelotsusetaotluse esitanud kohus peab kontrollima, on tegemist „väärtpaberite avaliku pakkumisega“ määruse (EL) 2017/1129 artikli 2 punkti d tähenduses.
               
            
                  2.
               
               
                  Selle hindamisel, kas tegemist on „väärtpaberite avaliku pakkumisega“ määruse (EL) 2017/1129 artikli 2 punkti d tähenduses, võib olla asjakohane, et teade sisaldab teatavaid selgelt nähtavaid viiteid sellele, et mujalt on võimalik saada lisateavet, ja võlakirja täielikud tingimused ei ole internetis ega muul viisil üldsusele kättesaadavad. Kuid kui teade sisaldab niigi piisavalt teavet artikli 2 punkti d kohaldamiseks, ei saa selliste avalduste lisamine ega asjaolu, et võlakirja täielikud tingimused ei ole internetis ega muul viisil üldsusele kättesaadavad, muuta selle liigitamist „väärtpaberite avalikuks pakkumiseks“.
               
            
                  3.
               
               
                  Määruse (EL) 2017/1129 artikli 1 lõike 4 punkti b kohaldamisel on põhimõtteliselt oluline, et väärtpaberite pakkumisest teavitatakse potentsiaalseid ostjaid ainult taotluse korral, tagades samal ajal, et teade edastatakse EMP riigi kohta maksimaalselt 149 füüsilisele või juriidilisele isikule, kes ei ole kutselised investorid. Selleks et tugineda artikli 1 lõike 4 punktis b sätestatud erandile, peab väärtpaberite pakkumine olema tõepoolest suunatud EMP riigi kohta peale kutseliste investorite vähem kui 150 füüsilisele või juriidilisele isikule. Selles sättes ette nähtud piirangust ei saa kõrvale hoida seeläbi, et pakkumist levitatakse EMP riigis erinevate meediakanalite kaudu.